مقبوضہ کشمیر میں نامعلوم افراد کا حملہ، 7 بھارتی اہلکار زخمی

مقبوضہ کشمیر کے ضلع پلوامہ میں نامعلوم حملہ آوروں نے بھارتی پیرا ملٹری سینٹرل ریزرو پولیس فورس کی ایک پارٹی پرگرینیڈ سے حملہ کیا جس میں 7 اہلکار زخمی ہوگئے۔

خبر کا کوڈ: 2052

تاریخ: 30 July 2018 - 22:23

مقدس دفاع نیوز ایجنسی کی رپورٹ کے مطابق، بھارتی پولیس افسر نے اس بات کی تصدیق کی ہے کہ نامعلوم حملہ آوروں نے اونتی پورہ کے نزدیک جوبیارہ چوک میں سی آر پی ایف کی ایک پارٹی پر حملہ کیا جس میں 4 زخمی اہلکاروں کو علاج کیلیے نزدیک کے اسپتال منتقل کیا گیا جبکہ 3 شدید زخمی اہلکاروں کو سری نگر کے فوجی اسپتال منتقل کیا گیا ہے، واقعے کے فوراً بعد بھارتی فورسز نے حملہ آوروں کی تلاش کیلیے علاقے کو محاصرے میں لے کر گھر گھر تلاشی کی کارروائی شروع کر دی۔

دوسری جانب حریت پسند رہنماؤں نے بھارت کو خبردار کیا ہے کہ اگر آئین کی دفعہ 35 اے کو ختم کرنے کی کوشش کی گئی تو بھرپور احتجاجی مہم چلائیں گے جبکہ  5 اور 6 اگست کو وادی میں مکمل ہڑتال کی جائے گی، یاسین ملک، میر واعظ عمر فاروق نے سید علی گیلانی کے گھر جا کر ملاقات کی اور بھارت کی جانب سے آئین کی دفعہ 35 اے کو ختم کرنے کیلیے دائر پٹیشن پر تفصیلی گفتگو کی۔

مقبوضہ کشمیر میں جموں وکشمیر پیپلز موومنٹ نے مسئلہ کشمیر کے حوالے سے تحریک انصاف کے سربراہ کے بیان کا خیر مقدم کرتے ہوئے بھارت پر زور دیا ہے کہ وہ تنازع کشمیر کے پرامن حل کیلیے عمران خان کی مذاکرات کی پیشکش کا مثبت جواب دے۔

مقبوضہ کشمیر میں دوران حراست لاپتہ کیے جانے والے افراد کے لواحقین نے پریس کالونی سری نگر میں خاموش احتجاجی مظاہرہ کرتے ہوئے عالمی برادری پر زور دیا ہے کہ وہ بھارتی فورسز کی طرف سے گرفتاری کے بعد لاپتہ کیے جانے والے معصوم کشمیریوں کی بازیابی کیلیے بھارت پر دباؤ ڈالے۔

مقبوضہ کشمیرکی سابق کٹھ پتلی وزیراعلیٰ اور پی ڈی پی کی صدر محبوبہ مفتی نے کہا ہے کہ بی جے پی کے ساتھ اتحاد زہر کا گھونٹ پینے کے مترادف تھا، جموں کو کشمیر میں اتحاد کے فیصلے کے بعد انتہائی دباؤ میں کام کیا، 3 سال تک ریاست میں اتحادی حکومت چلائی، اس کے بعد بی جے پی نے جون میں تعاون واپس لے کر حکومت برخاست کر دی۔

پیغام کا اختتام/